Source: http://www.druckeria.ro/tag/agroland/
Timestamp: 2019-11-17 00:11:37+00:00

Document:
agroland Archives - Druckeria
CEV Satellite 2016 | Eșecuri pentru perechile românești! Murariu / Miclăuș și Melniciuc / Tătaru vor juca pentru clasament
Perechea Florina Murariu / Sorina Miclăuș (în roșu) n-a rezistat în fața principalelor favorite, Motrich și Abalakina
În această dimineață, s-a dat startul meciurilor de pe tabloul principal al CEV Satellite 2016, pe terenurile bazei CSM, din Parcul Rozelor. O zi nefastă pentru cele două echipe românești aflate în competiție, care au pierdut în primul tur și rămân să dispute doar meciuri de clasament în turneul de la Timișoara.
Ziua a fost deschisă cu unul dintre cele mai dezechilibrate meciuri ale tabloului principal. Se întâlneau principalele favorite, rusoaicele Olga Motrich și Yulia Abalakina, și perechea românească Florina Murariu (CSM Timișoara) / Sorina Miclăuș (CTF Mihai I București), cotate cu șansa a 16-a (ultima) la titlu. Iar calculele hârtiei au fost confirmate și la fileu, experimentatele sportive din Rusia reușind să tranșeze disputa în doar 24 de minute: 2-0 (21-10, 21-5).
Noua tribună principală a bazei CSM din Parcul Rozelor poate găzdui 500 de spectatori, întreaga arenă devenind mult mai primitoare din acest an.
Înfrângere și pentru perechea românească mai bine cotată, formată din două viitoare colege la UVT Agroland în voleiul de sală, Adriana Melniciuc (CSM Timișoara – n.r. în voleiul pe plajă) și Diana Tătaru (CSU Reșița). Cele două sportive autohtone au înfruntat perechea letonă Anastasija Kravcenoka / Tina Gaudina, care ieri dispunea de un alt cuplu românesc, Ioana Ordean / Angelica Podină, în prima rundă a calificărilor. Melniciuc și Tătaru au început promițător disputa, reușind să tranșeze, la mare luptă, primul set al întâlnirii, 21-19. A urmat însă o cădere bruscă a celor două sportive din Banat, care au cedat clar actul secund, 7-21, iar apoi l-au pierdut și pe cel decisiv, 9-15. Așadar, victorie pentru baltice, 2-1 la general, după 39 de minute de joc.
Cele două perechi românești vor rămâne să lupte pentru o clasare cât mai bună la CEV Satellite 2016 Timișoara. În această după-amiază, în jurul orei 18.30, perechea Murariu / Miclăuș va întâlni cuplul leton Lece / Ozolina. Apoi, de la ora 19.20, Adriana Melniciuc și Diana Tătaru se vor duela cu perechea bulgară Mishonova / Angelova.
Iată rezultatele complete ale primei runde de pe tabloul principal:
În continuare, vă prezentăm programul jocurilor din această după-amiază:
Filed Under: Stire de ultima ora, Volei Timisoara Tagged With: adriana melniciuc, agroland, cev satellite 2016, diana tataru, olga motrich, parcul rozelor
Soare, nisip și volei în Parcul Rozelor! CEV Satellite 2016, gata de start
Timișoara își menține statutul dobândit anii trecuți, de capitală a voleiului pe plajă din România. Mâine, pe baza CSM din Parcul Rozelor, va începe cel mai important eveniment de beachvolley găzduit în acest an de țara noastră, CEV Satellite 2016, un turneu puternic la nivel internațional, dotat cu premii în valoare totală de 7.500 de euro. O competiție pe care Timișoara o găzduiește pentru al doilea an la rând și care va oferi o nouă experiență spectatorilor, după cum au declarat organizatorii.
Baza CSM din Parcul Rozelor a trecut prin modificări importante față de sezonul trecut de beachvolley. Practic, capacitatea tribunelor din jurul celor două terenuri a crescut cu mai bine de 500 de locuri, pentru a spori confortul iubitorilor acestui sport care vor fi prezenți în următoarele zile în Parcul Rozelor.
„Suntem încântați că reușim să organizăm Satelitul al doilea an la rând. Credem că suntem mai bine pregătiți decât anul trecut. Sunt sigur că totul va fi la un nivel înalt. Am adus mici îmbunătățiri bazei, în parteneriat cu CSM Timișoara am început construcția bazei de volei de plajă. Am mărit capacitatea, am adus o tribună de încă 500 locuri pe bănci și 100 pe scaune”, a declarat Horia Cardoș, președintele UVT Agroland, unul dintre cluburile organizatoare ale acestei întreceri.
CEV Satellite 2016 începe mâine dimineață, direct cu faza calificărilor. De această dată, nu a mai fost necesară organizarea unui country-quota (o primă fază preliminară între echipele din aceeași țari), fază care ar fi avut loc în această după-amiază.
Ioana Ordean (CSM Timișoara) / Angelica Podină (Pro Volei Arad) e prima pereche din țara noastră care va intra în competiție, începând cu faza calificărilor. Direct pe tabloul principal sunt calificate cuplurile Adriana Melniciuc (CSM Timișoara) / Diana Tătaru (CSU Reșița) și Florina Murariu (CSM Timișoara) / Sorina Miclăuș (CTF Mihai I București).
„Ne dorim să îmbunătățim performanțele. Rezultatele bune ne pot duce la Universiada de la Zagreb. Nivelul e mai ridicat ca anul trecut, lumea a aflat de noi, Timișoara e o destinație interesantă. Sper ca fetele noastre să fie la acest nivel înalt, sunt puțin reticent, sunt mici probleme peste care trebuie să trecem. Obiectivul e să obținem puncte importante pentru România și să mai câștigăm experiență internațională”, a declarat Dan Jitaru, antrenorul echipelor naționale de volei pe plajă ale României.
Să mai spunem că Adriana Melniciuc, Ioana Ordean, Florina Murariu și, din această vară, Diana Tătaru evoluează în voleiul de sală pentru UVT Agroland, organizatoare a CEV Satellite, alături de CSM Timișoara și Primăria Municipiului Timișoara, sub egida Federației Române de Volei.
Filed Under: Stire de ultima ora, Volei Timisoara Tagged With: agroland, beachvolley, cev satellite, dan jitaru, horia cardos, parcul rozelor, volei pe plaja
Parteneriat pentru dezvoltarea voleiului timișorean: UVT Agroland și ambițiile la titlu pe termen mediu
Grupul echipelor universitare din Timișoara are de astăzi un nou membru. E vorba despre echipa de volei feminin Agroland, care a semnat un parteneriat cu Universitatea de Vest, ambele entități având drept țel comun marea performanță. UVT Agroland – noua denumire a echipei de volei feminin, se dorește a deveni în sportul cu mingea la fileu ceea ce a ajuns Timișoara Saracens în cel cu balonul oval, fiind vorba tot despre un partener de tradiție al instituției de învățământ superior.
Voleiul feminin din Timișoara capătă noi perspective de dezvoltare. Odată cu asocierea dintre Agroland – o pretendentă declarată la promovarea în Divizia A1 de volei feminin – și Universitatea de Vest – părintele spiritual și tradițional al voleiului feminin din Timișoara, echipa pregătită de Dan Jitaru va putea beneficia de o serie de facilități importante.
Pe primul plan e școlarizarea, existența unei Facultăți de Educație Fizică și Sport (și nu numai) sub egida UVT putând fi un argument solid în atragerea jucătoarelor talentate din zona de vest, din țară, dar și din străinătate. După cum spunea astăzi rectorul UVT, Marilen Pirtea, la Agroland ar putea juca astfel sportive din țări în care voleiul e foarte bine dezvoltat, precum Brazilia, Cuba sau China. În plus, încă de la începutul proiectului Agroland, conducerea le-a încurajat pe jucătoare să-și continue și studiile cu conștiinciozitate. „Fetele știu că dacă au probleme la școală, au probleme și cu noi”, spunea, mai în glumă, mai în serios, președintele Agroland, Horia Cardoș, adăugând: „Cariera de sportiv se poate încheia foarte repede. Dar o educație îți poate asigura un viitor”.
Rectorul Marilen Pirtea a prezentat, în ansamblu, facilitățile pe care Universitatea de Vest le poate oferi în sprijinul echipei de volei.
„Având în vedere baza materială pe care o avem, sala de sport, vom fi deschiși spre oferirea acesteia pentru antrenamente echipei de volei. Logistica, prin ceea ce privește deplasările cu microbuzele Universității, locațiile de practică, așa cum e, de exemplu, Poiana Mărului, pot fi puse la dispoziție pentru cantonamente. Evident, vom asigura școlarizarea fetelor din echipă care doresc și au vârsta de a fi studente. Ele vor putea urma cursurile oricărei facultăți, într-un sistem individual discutat, de burse, de cazare gratuite și alte facilități pe care le putem oferi. Avem deschidere totală față de acest parteneriat și sunt convins că rezultatele nu vor întârzia să apară, pentru că există multă determinare, hotărâre, ambiție și pricepere în jurul acestui proiect”, a declarat Marilen Pirtea.
La rândul său, președintele echipei de volei Agroland, Horia Cardoș, se declară încântat de materializarea acestui parteneriat, despre care cele două entități au purtat discuții de mai multă vreme.
„Pentru noi e o evoluție față de modul în care am pornit acum un an și jumătate, când am lansat proiectul Agroland. În primul rând, e vorba despre o creștere a prestigiului clubului nostru și e o garanție a faptului că performanțele pe care ni le-am propus au șanse mult mai mari de realizare. Avem acces la resursele Universității, și nu mă refer aici la cele materiale. E vorba despre cei 15.000 de studenți, care sperăm să ne fie fani, la infrastructura sportivă, la logistică și, nu în ultimul rând, la prestigiul universității. Noi credem că toate aceste lucruri, alăturate ambiției noastre, pot face din acest proiect unul semnificativ, nu doar pentru vestul țării, ci și la nivel național”, a declarat Horia Cardoș.
UVT Agroland Timișoara vizează promovarea în Divizia A1 la finele acestui sezon. Pentru voleiul feminin din oraș ar fi deja o realizare importantă, în condițiile în care Timișoara n-a mai fost reprezentată pe prima scenă la feminin din sezonul 2004/2005, ultimul de existență al unui proiect la un moment dat de anvergură, Poli Tender.
Filed Under: Stire de ultima ora, Volei Timisoara Tagged With: agroland, horia cardos, marilen pirtea, universitatea de vest, uvt, volei
Agroland revine din vacanță cu gânduri de promovare
Agroland Timișoara se reunește mâine pentru pregătirea sezonului de primăvară, unul de la care se speră să aducă promovarea în elita voleiului feminin. Fetele lui Dan Jitaru vor beneficia și de un stagiu de pregătire la Toplița și, cel mai probabil, și de un test cu o prim-divizionară, înaintea reluării luptei din Divizia A2 Vest.
Agroland, aflată la al doilea sezon de existență, își propune promovarea în Divizia A1 cu echipa de senioare în primăvara acestui an. După ce anul trecut, fetele lui Dan Jitaru – profitând și de o conjunctură favorabilă – au participat la barajul de promovare, pe care l-au încheiat pe poziția a treia, de această dată promovarea reprezintă obiectivul clar trasat pentru timișorence.
„Ne dorim să facem performanță. Ne bucurăm că am reușit să venim pe un fond de volei feminin inexistent și ne dorim să construim ceva durabil. Să avem reprezentare în prima ligă în fiecare an de acum încolo. Promovarea e în obiectivele noastre de la începutul proiectului și sunt sigur că vom realiza acest lucru. Cu siguranță, vor crește pretențiile în ceea ce privește componența lotului, vom avea de 2-3 jucătoare cu experiență în primul an. E nevoie să ne menținem în primul an, pentru că e o diferență destul de mare între A1 și A2. În plus, sunt și cheltuieli mai mari, deoarece un sezon de Divizia A1 plus Cupa României e destul de costisitor”, spunea Dan Jitaru la finalul lui 2015.
Fetele de la Agroland reiau mâine pregătirea, după o vacanță de două săptămâni. Echipa va beneficia în perioada următoare de un cantonament la Toplița, care se va încheia la 14 ianuarie. În acest stagiu, timișorencele vor avea programate două, chiar trei antrenamente pe zi, în care se va pune accentul pe pregătirea fizică, tehnico-tactică, psihologică, dar și pe sudarea relațiilor dintre jucătoare. În total, Dan Jitaru și staff-ul său vor avea la dispoziție 15 voleibaliste în cantonamentul de la Toplița.
Conducerea grupării timișorene are în vedere și un meci de pregătire cu prim-divizionara Unic Piatra Neamț, de la care se așteaptă confirmarea.
Primul meci oficial din 2016 pentru Agroland Timișoara va avea loc la 16 ianuarie, când formația bănățeană va primi pe teren propriu replica echipei CSM Satu Mare.
Filed Under: Stire de ultima ora, Volei Timisoara Tagged With: agroland, dan jitaru, promovare, unic piatra neamt, volei
GALERIE FOTO | Turneu de speranțe la volei feminin: CSS Bega – CSS Caransebeș 0-3
Ieri, la sala „Mircea Albu” din cartierul Circumvalațiunii, a început turneul din etapa a doua a Campionatului Național de speranțe la volei feminin. Turneul Grupei K a fost găzduit de CSS Bega Timișoara.
În prima zi a turneului, s-au disputat patru partide. Agroland a câștigat ambele meciuri disputate, 3-1 cu CSS Lugoj și 3-0 cu gazdele de la CSS Bega (25-6, 25-5, 25-4). Tot ieri, CSS Lugoj a învins în trei seturi pe CSS Caransebeș, iar apoi gugulanele au întrecut în minimum de seturi pe CSS Bega.
Astăzi se dispută ultimele două jocuri ale turneului. De la ora 13, CSS Bega întâlnește CSS Lugoj, iar Agroland înfruntă Caransebeșul de la ora 15.
Vă prezetăm, mai jos, o amplă galerie foto de la meciul de ieri, CSS Bega – CSS Caransebeș 0-3, realizată de Emanuel Titus Iliesi:
Filed Under: Stire de ultima ora, Volei Timisoara Tagged With: agroland, caransebes, circumvalatiunii, css bega, lugoj, turneu sperante
Start în Turneul Municipal de Volei „Karbonn Mobiles”! Fetele de la Agroland vor juca împotriva băieților
Chiar dacă în competițiile de seniori, Timișoara nu are deocamdată o reprezentare a voleiului la nivel înalt (Divizia A1), sportul cu mingea la fileu are numeroși adepți în orașul de pe Bega. De trei ani, capitala Banatului are un campionat municipal, cu echipe în principal de amatori, în care și-au făcut loc și foști jucători divizionari. Ediția a treia, care debutează chiar în această săptămână, marchează intrarea competiției într-o nouă etapă. Se anunță un sezon mai competitiv, mai sigur din punct de vedere financiar și mai… inedit, prin participarea unei echipe divizionare feminine, într-o competiție în care loturile sunt formate în mare parte din băieți.
Campionatul municipal de volei al Timișoarei aduce cu sine numeroase schimbări, am spune în bine. În primul rând, un sponsor puternic s-a alăturat turneului. E vorba despre Karbonn Mobiles, implicată la ACS Agroland, dar și în organizarea turneelor de volei pe plajă organizate în ultimele două veri la Timișoara.
„A fost o încercare mai mult la… plesneală, de a asocia turneul cu cineva. De fapt, el fusese asociat într-o anumită formă, în anii trecuți, cu Continental, de aceea se și numea Convoltim. Dar nu exista un beneficiu real pentru turneu, ci mai mult pentru echipa lor. Astfel că am făcut un comitet de organizare și am spus să încercăm să găsim un sponsor”, ne-a spus Andrei Simu, manager de echipă la CS Alternative, una dintre cele nouă participante din ediția a treia a campionatului municipal.
„M-a sunat Dan Jitaru, antrenorul echipei Agroland, care mi-a spus că sponsorul lor, Karbonn Mobiles, dorește să sponsorizeze turneul, dar cu condiția ca echipa lor de fete din A2 să fie înscrisă în campionat, în afara clasamentului. Până acum, regulamentul permitea doar două fete legitimate în A2, iar la băieți nu se admiteau jucători legitimați în A1 sau A2. Dar până la urmă, am spus să modificăm regulamentul. Și Agroland va conta în clasament, pentru că poate celelalte echipe n-ar fi avut aceeași motivație la un meci cu fetele dacă n-ar avea o miză. Așa, nici noi nu câștigam mare lucru și nici fetele nu-și atingeau scopul. Un caz asemănător, am avut și la CSS Bega, care s-a înscris prima, dar avea un junior, care e vârful generației, legitimat și în A2. Inițial, ne-am înțeles să joace, dar fără el. Dar cum am schimbat regulamentul pentru Agroland, i se va permite și lui să evolueze”, a explicat în continuare Andrei Simu.
Karbonn Mobiles contribuie cu 2.000 de euro pentru acest sezon, urmând a și da numele competiției, care din acest an devine „Turneul Municipal de Volei – Karbonn Mobiles”. „Așa am cerut, iar ei au fost de acord. Mi s-a părut că ar fi o sumă suficientă pentru turneu. Probabil vom da premii din acești bani. Înainte era și o taxă de înscriere, de 200 de lei pe echipă, la care am renunțat. Iar în ceea ce privește premiile, ni se pare firesc ca jucătorii să primească la final de sezon ceva”, ne-a precizat Andrei Simu.
Reprezentantul clubului CS Alternative e de părere că nivelul competiției va fi mai ridicat decât cel de anul trecut, odată cu apariția celor două grupări implicate în competițiile FR Volei, Agroland și CSS Bega.
„Cred că va fi un nivel mai ridicat decât anul trecut. Atunci, participau și două echipe din județ, una din Periam și alta din Lugoj. În plus, mai exista o echipă care s-a retras, Shaorma. În locul lor au venit Agroland, CSS Bega și Alternative Flying Steps, echipe care cred că sunt peste cele ce s-au retras”, ne-a mai spus Simu.
În noua ediție a întrecerii, regăsim o serie de foști voleibaliști divizionari (unii chiar cu meciuri în elită). Un exemplu e chiar Dan Jitaru, care e legitimat la echipa Timișoara. Interesant e că joi, în prima etapă a campionatului, el își va înfrunta chiar propriile eleve de la Agroland. În ceea ce privește clubul CS Alternative, îi regăsim pe Claudiu Avrămoiu și Ovidiu Lețcan, foști colegi, cu ani în urmă, la Universitatea Timișoara, în Divizia A2.
Primele două meciuri ale campionatului se vor disputa în această seară. Iată programul primei runde:
CSS Bega Timișoara – UMF Timișoara (ora 20, sala „Mircea Albu”, Circumvalațiunii)
Continental – Alternative Flying Steps (ora 21, sala Școlii Generale nr. 30 )
Timișoara vs. ACS Agroland (ora 20.30, Sala Colegiului Tehnic Electrotimiș )
CS Alternative – UMFT Sport (ora 21.30, Sala Colegiului Tehnic Regele Ferdinand I )
Poli Timișoara stă.
În primele două ediții, s-au impus echipele Timișoara (2013/2014) și UMF Timișoara (2014/2015).
Filed Under: Stire de ultima ora, Volei Timisoara Tagged With: agroland, andrei simu, cs alternative, css bega, dan jitaru, krabonn mobiles, timisoara, turneul municipal de volei
GALERIE FOTO: Agroland câștigă derby-ul Timișoarei la cadete: 3-0 cu CSS Bega
Agroland Timișoara s-a impus ieri, cu 3-0 (25-18, 25-18, 25-22), în derby-ul local cu CSS Bega, în etapa a doua a Campionatului Național de cadete la volei feminin, Seria E. Pentru fetele pregătite de Dan Jitaru e al doilea succes stagional, după 3-1 în prima etapă, cu CNS CSVC Cetate Deva. De partea cealaltă, CSS Bega, pregătită de profesoara Cerasella Șerban, a înregistrat a doua înfrângere în minimum de seturi, după ce în prima rundă cedase la CSS Lugoj.
Tot în cadrul etapei a doua, s-a mai jucat în Seria E partida CET CNMB Râmnicu Vâlcea – CSS Lugoj 0-3. Agroland și CSS Lugoj conduc în clasament după primele două runde, cu câte șase puncte, însă trupa de pe Timiș e prima, grație setaverajului.
Următoarea etapă în Seria E a Campionatului Național de cadete e programată în 8 noiembrie, atunci când Agroland Timișoara joacă acasă în compania formației din Râmnicu Vâlcea, în vreme ce fetele de la CSS Bega se vor deplasa la Deva. CSS Lugoj va sta.
Mai jos, vă oferim o amplă galerie foto de la meciul disputat ieri, în sala „Mircea Albu” din Circumvalațiunii, realizată de Emanuel Titus Iliesi:
Filed Under: Stire de ultima ora, Volei Timisoara Tagged With: agroland, cadete, cetate deva, css bega, css lugoj, dan jitaru, ramnicu valcea, volei

References: CSM 
 CSM 
 CSM 
 CSM 
 CSM 
 CSM